Na temelju članka 30. stavak 2. Zakona o komunalnom gospodarstvu („Narodne novine“, broj 68/18, 110/18 i 32/20) i članka 51. Statuta Grada Drniša („Službeni glasnik Grada Drniša“, broj 02/21), Gradsko vijeće Grad Drniša, na sjednici održanoj studenog 2023. godine, donosi

**ODLUKU**

**o davanju prethodne suglasnosti na**

**Opće uvjete isporuke komunalne usluge ukopa pokojnika unutar groblja**

Članak 1.

Daje se prethodna suglasnost na Opće uvjete isporuke komunalne usluge ukopa pokojnika unutar groblja na području Grada GRADSKOJ ČISTOĆI DRNIŠ D.O.O., Stjepana Radića 69, Drniš, OIB:52284012661.

Članak 2.

Opći uvjeti isporuke komunalne usluge ukopa pokojnika unutar groblja sastavni su dio ove Odluke.

Članak 3.

Ova Odluka stupa na snagu osmog dana od dana objave u „Službenom glasniku Grada Drniša“.

**KLASA: 363-01/23-01/**

**URBROJ: 2182/06-01-23-**

**Drniš, 2023.godine**

**GRAD DRNIŠ**

**GRADSKO VIJEĆE**

**PREDSJEDNIK:**

**Tomislav Dželalija, dipl.ing.**

Na temelju članka 30. i članka 133. Zakona o komunalnom gospodarstvu („Narodne novine“ br. 68/18,110/18 i 32/20) te članka 3. Društvenog ugovora Gradske čistoće Drniš d.o.o. , direktor Gradske čistoće Drniš d.o.o. Marinko Šindilj, struč.spec.oec. dana d o n o s i

**OPĆE UVJETE**

**ISPORUKE KOMUNALNE USLUGE**

**UKOPA POKOJNIKA UNUTAR GROBLJA**

**I. OPĆE ODREDBE**

**Članak 1.**

Ovim Općim uvjetima isporuke komunalne usluge ukopa pokojnika unutar groblja (dalje u tekstu: Opći uvjeti) utvrđuju se uvjeti pružanja odnosno korištenja komunalne usluge ukopa pokojnika unutar groblja (dalje u tekstu: usluge), međusobna prava i obveze isporučitelja i korisnika usluge i način mjerenja, obračuna i plaćanja isporučene usluge.

Sukladno Zakonu o komunalnom gospodarstvu pod uslugom ukopa pokojnika unutar groblja podrazumijevaju se ispraćaj i ukop unutar groblja u skladu s posebnim propisima.

Gradska čistoća Drniš d.o.o. upravlja grobljima na području grada Drniša sukladno općem aktu Grada Drniša kojim se uređuje upravljanje grobljem.

**II. ODREĐIVANJE POJMOVA**

**Članak 2.**

Termini koji se koriste u ovim Općim uvjetima imaju značenje i utvrđeni su Zakonom o grobljima („Narodne novine „ broj:19/98), Pravilnikom o grobljima („Narodne novine „ broj:99/02) i Odlukom o upravljanju grobljima Grada Drniša („Službeni glasnik Grada Drniša „ broj:10/16).

1. **Isporučitelj grobljanskih usluga** – na području Grada Drniša gradskim grobljima upravlja Gradska čistoća Drniš d.o.o. ( dalje: Isporučitelj),
2. **Korisnik grobljanskih usluga –** fizička ili pravna osoba koja s Isporučiteljem usluge ugovara korištenje usluga, a koja ne mora ujedno biti i korisnik grobnog mjesta (dalje: Korisnik usluga),
3. **Korisnik grobnog mjesta** – fizička ili pravna osoba sa pravom korištenja grobnog mjesta nakon dodjele grobnog mjesta na korištenje uz uvjet da ga održava i plaća godišnju grobnu naknadu,
4. **Vlasnik groblja** – vlasnik zemljišta na kojem se nalazi grobno mjesto je Grad Drniš. Fizičke osobe mogu biti korisnici grobnih mjesta i vlasnici nadgrobnih uređaja,
5. **Grobljanske usluge** – podrazumijevaju dodjelu grobnog mjesta na korištenje, ugovaranje ispraćaja, ukopa, ekshumacije i prijenosa posmrtnih ostataka,
6. **Godišnja grobna naknada za korištenje grobnog mjesta** – naknada koja se plaća za korištenje grobnog mjesta,
7. **Naknada kod dodjele grobnog mjesta** – naknada koju korisnik plaća kod dodjele grobnog mjesta na korištenje,
8. **Groblje** – ograđeni prostor zemljišta na kojem se nalaze grobna mjesta, prateće građevine i komunalna infrastruktura,
9. **Grobna polja** – više grobnih redova s pristupnim stazama,
10. **Neto površine groba** – parcela grobnog mjesta (groba),
11. **Nadgrobni uređaj** – izgrađeni grobni objekt s spomenikom,
12. **Slobodno grobno mjesto** – grobno mjesto koje se može dodijeliti na korištenje korisniku,
13. **Napušteno grobno mjesto** – grobno mjesto za koje godišnja grobna naknada nije plaćena 10 godina, te se može ponovno dodijeliti na korištenje, ali tek nakon 15 godina od zadnjeg ukopa u zemljani grob, odnosno 30 godina od zadnjeg ukopa u betonsku grobnicu,
14. **Ukop** – polaganje posmrtnih ostataka u grobno mjesto,
15. **Ceremonija pogreba** – posljednji ispraćaj pokojnika koji započinje izlaskom iz mrtvačnice, a završava ukopom u grobno mjesto,
16. **Potvrda posjedovanja grobnog mjesta** – potvrda koju izdaje Isporučitelj u svrhu provođenja ostavinskog postupka nakon smrti korisnika grobnog mjesta,
17. **Prijava za izgradnju grobnice, groba s okvirom ili adaptaciju grobnog mjesta** – prijava koju podnosi korisnik grobnog mjesta isporučitelju ukoliko ima namjeru izgrađivati odnosno adaptirati grobno mjesto,
18. **Pravo korištenja** – šire je od prava ukopa, a obuhvaća i pravo ukopa i pravo raspolaganja grobnim mjestom
19. **Rješenje o nasljeđivanju** – rješenje koje donosi Javni bilježnik u ostavinskom postupku nakon smrti korisnika grobnog mjesta i koje je, između ostalog, mjerodavno za prijenos prava korištenja grobnog mjesta sa korisnika na nasljednika
20. **Ugovor ili izjava o ustupanju grobnog mjesta** – pravni akt u pisanom obliku ovjeren kod javnog bilježnika kojim korisnik grobnog mjesta prenosi pravo korištenja na treću osobu
21. **Održavanje groblja** – uređenje i održavanje prostora i zgrada za obavljanje ispraćaja i ukopa umrlih, održavanje javnih uređaja i instalacija, uređenje i održavanje zelenila, čišćenje groblja i zbrinjavanje otpada kao i provođenje reda na grobljima

**III. UVJETI PRUŽANJA USLUGE UKOPA POKOJNIKA UNUTAR GROBLJA**

**Članak 3.**

Isporučitelj usluge obavlja u skladu sa Zakonom o komunalnom gospodarstvu, Zakonom o grobljima, Pravilnikom o grobljima, Odlukom o upravljanju grobljima Grada Drniša i drugim pozitivnim propisima.

**Član 4.**

Za usluge isporuke Isporučitelj mora raspolagati sa:

* Odgovarajućim prostorijama i objektima
* Prostorima sa rashladnim komorama
* Uređenom mrtvačnicom s odrom za smještaj i izlaganje lijesa ili urne
* Kolicima za prijevoz umrle osobe ili posmrtnih ostataka i vijenaca do mjesta ukopa
* Opremom, priborom i alatom za pripremu i obavljanje usluge
* Radnicima osposobljenim za obavljanje pogrebne djelatnosti.

**Članak 5.**

1. Pravo ukopa na grobljima iz čl.1.st. 3. ovih Općih uvjeta, u pravilu imaju osobe koje su u trenutku smrti imale grobno mjesto na groblju.
2. Iznimno od odredbe st.1. ovog članka na gradskom groblju postoji zajednička grobnica u koju se ukapaju osobe neutvrđenog identiteta, osobe bez obitelji, odnosno osobe čija je obitelj nepoznata ili je nepoznatog boravišta, kao i osobe koje nemaju grobnog mjesta ni mogućnost za kupnju vlastitog grobnog mjesta, a umrle su na području Grada Drniša.
3. Trošak ukopa osoba iz st.2. ovog članka snosi Grad Drniš, a ukop se vrši isključivo po pravilima Isporučitelja.
4. Usluge kremiranja Isporučitelj ne izvršava, ali je dužan izvrši ukop urne.

**Članak 6.**

1. Ekshumacija i prijenos posmrtnih ostataka obavlja se sukladno zakonskim propisima.
2. Ekshumacija i prijenos umrle osobe, odnosno posmrtnih ostataka može se izvršiti:

* Na temelju zahtjeva bračnog ili izvanbračnog druga, djece i posvojenika umrla osobe. Ako umrla osoba nije imala bračnog ili izvanbračnog druga i djecu ili su umrla prije nje, ekshumacija se može ugovoriti na zahtjev roditelja, njihovih potomaka koji su snosili troškove ukopa.
* Po službenoj dužnosti, radi redovitog prijenosa ili postupanja po odluci nadležnog tijela.

(3) Za ekshumaciju je potrebna suglasnost korisnika grobnog mjesta u kojem je pokojnik bio pokopan i grobnog mjesta u koje se posmrtni podaci prenose.

(4) Iskopu umrle osobe, odnosno posmrtnih ostataka mogu nazočiti osobe koje su isti zatražile.

(5) Korisnik grobnog mjesta prilikom ustupanja ili darovanja ili prodaje grobnog mjesta drugom korisniku mora po svom vlastitom nahođenju odlučiti, poštujući pijetet pokojnika i zakonske propise, kako će zbrinuti posmrtne ostatke pokojnika ukopanih u taj grob/grobnicu.

(6) uprava groblja nije dužna zbrinjavati posmrtne ostatke pokojnika čiji Korisnici su ustupili, darovali i prodali dotično grobno mjesto (grob/grobnicu).

**IV MEĐUSOBNA PRAVA I OBVEZE ISPORUČITELJA I KORISNIKA USLUGE**

**Članak 7.**

1. Isporučitelj se obvezuje izvršiti uslugu Korisniku u svemu sukladno propisima, pravila struke i uz dužni pijetet prema pokojniku.
2. Isporučitelj je dužan osigurati da se opraštanje od pokojnika obavi prema prethodno iskazanoj želji pokojnika ukoliko je ista poznata, odnosno prema želji obitelji pokojnika ili prema želji Korisnika usluge a sve u skladu s propisima.

**Članak 8.**

1. Ukop se obavlja na temelju potpisane narudžbenice Korisnika usluge, a potpisuju ga Korisnik usluge i Isporučitelj.
2. Ovlaštena osoba Isporučitelja prilikom zaprimanja narudžbenice Korisnika usluge za ukop dužna je Korisniku usluge pružiti sve potrebne informacije vezane uz organizaciju ukopa, kao i ponuditi mu kompletnu uslugu ukopa.
3. Po postignutom dogovoru o usluzi, Korisnik usluge potpisuje narudžbenicu čime se ugovor o isporuci usluge smatra sklopljenim te čime Korisnik usluge pristaje na primjenu ovih Općih uvjeta, kao i podmirenje ispostavljenog računa za dogovorenu uslugu.

**Članak 9.**

1. Svakom tko želi svojim potpunim ili djelomičnim sudjelovanjem u obredu ispraćaja javno obilježiti uspomenu na pokojnika, osigurava se slobodno i nesmetano uključivanje u obred ispraćaja kao ravnopravnog učesnika.
2. Ukoliko se ispraćaj obavlja po propisima vjere kojoj pokojnik pripada, isti obuhvaća mogućnost stavljanja vjerskih simbola, vjerski obred pri ukopu uz sudjelovanje svećenika i organiziranje odavanja počasti prema pravilima religije.
3. Ukoliko obitelj pokojnika ne želi vjerski obred, o tome obavještava Isporučitelja usluge.
4. Obitelj pokojnika može naglasiti da želi ispraćaj i ukop u krugu obitelji.
5. Organiziranje aktivnosti koje su usmjerene protiv Republike Hrvatske ili protiv određene vjeroispovijesti na ispraćaju nisu dopuštene.
6. Ceremonija ispraćaja započinje na prostoru ispred mrtvačnice, odnosno prostoru na groblju predviđenom za ispraćaje.
7. Trajanje cjelokupne ceremonije ispraćaja predviđeno je na 30 minuta osim izuzetnih prilika kada se ceremonija može produžiti za potrebno vrijeme sukladno protokolarnim i tehničkim okolnostima, a sve u dogovoru između Korisnika i Isporučitelja.

**Članak 10.**

Korisnik usluge obvezuje se Isporučitelju dostaviti urednu dokumentaciju za ukop sukladno propisima te dati istinite podatke potrebne za isporuku usluge i to:

* Podatke o umrloj osobi
* Podatke o korisniku usluge
* Podatke o grobnom mjestu u kojem će obaviti ukop.

**Članak 11.**

Korisnik usluge dužan je Isporučitelju platiti cijenu usluge utvrđenu Cjenikom o pružanju komunalne usluge.

**Članak 12.**

1. Ukoliko Korisnik usluge raspolaže grobnim mjestom za ukop pokojnika (grobno mjesto pokojnika, vlastito grobno mjesto), tada će zajedno sa ovlaštenom osobom Isporučitelja identificirati grobno mjesto u koje će se ukopati pokojnik te dati pisanu suglasnost za ukop u identificirano grobno mjesto, ako je potrebno.
2. U slučaju da Korisnik usluge nije u mogućnosti osobno poduzeti radnje iz st. 1. ovog članka, isti može drugoj osobi dati punomoć za poduzimanje navedenih radnji u ime i za račun korisnika usluge, ovjerenu od nadležnog tijela.
3. Pravo ukopa uz Korisnika grobnog mjesta imaju bračni ili izvanbračni drug, potomci i posvojena djeca i njihovi bračni ili izvanbračni drugovi te roditelji Korisnika.
4. Za ukop u grobno mjesto treće osobe potrebna je prethodna pisana suglasnost svih korisnika grobnog mjesta.
5. Suglasnost iz st.4.ovog članka daje se osobno u službenim prostorijama Isporučitelja ili se dostavlja Isporučitelju pisanim putem s ovjerenim potpisima svih Korisnika grobnog mjesta.
6. Ukoliko Korisnik usluge ne raspolaže grobnim mjestom za ukop pokojnika, a želi imati vlastito grobno mjesto tada odabire grobno mjesto u koje će se izvršiti ukop ako ima slobodnog grobnog mjesta.
7. Grobna mjesta se dodjeljuju na korištenje prema Planu rasporeda i korištenja grobnih mjesta (dalje Plan) koji donosi Uprava groblja, redoslijedom prema brojevima raspoloživih grobnih mjesta označenih u Planu, na način da se u najvećoj mogućoj mjeri usvoje želje Korisnik.
8. Za grobno mjesto koje se daje na korištenje na neodređeno vrijeme, Isporučitelj izdaje Rješenje o pravu korištenja grobnog mjesta, sukladno aktu kojim se uređuju groblja.

**Članak 13.**

1. Nakon smrti Korisnika grobnog mjesta, pravo korištenja grobnog mjesta stječu njegovi nasljednici utvrđeni pravomoćnim Rješenjem o nasljeđivanju.
2. Ako se do donošenja pravomoćnog Rješenja o nasljeđivanju ukaže potreba za ukopom u grobno mjesto iz st.1.ovog članka, ukop će se obaviti sukladno čl.12.st.3. i 4.

**Članak 14.**

1. Ukop u popunjeno grobno mjesto može se obaviti nakon isteka roka od 15 godina od ukopa u zemljani grob odnosno 30 godina od zadnjeg ukopa u betonsku grobnicu tj. kad su se stekli sanitarni i tehnički uvjeti za sabiranje i zbrinjavanje posmrtnih ostataka.
2. U grobna mjesta za urne, urna se može položiti bez obzira na to kada je položena prethodna urna.

**Članak 15.**

1. Prije izlaganja pokojnika u mrtvačnici, odnosno prije ispraćaja i ukopa mora biti ishodovana dozvola mrtvozornika za ukop pokojnika.
2. Pokojnik se izlaže u drvenom lijesu, a mora biti odjeven, osim ako uvjeti to ne dopuštaju.
3. Posmrtni ostaci kremiranog pokojnika izloženi su u urni.
4. Nije dozvoljeno obavljanje pogrebnog obreda nad otvorenim lijesom s pokojnikom.

**Članak 16.**

1. Ispraćaj i ukop pokojnika od mrtvačnice/crkve do grobnog mjesta obavljaju ovlaštene osobe Isporučitelja, te isti osiguravaju sve tehničke i sanitarne preduvjete za ukop pokojnika u grob.
2. Isporučitelj vodi grobni očevidnik i registar umrlih osoba sukladno zakonskom aktu koji se uređuje vođenje grobnog očevidnika i registra umrlih osoba.

**Članak 17.**

1. Ukop se obavlja svakog dana od ponedjeljka do subote.
2. Ukop se ne obavlja na Uskrs, Veliku Gospu, blagdan Svih Svetih, Božić i Novu godinu te u dane blagdana sukladno Zakonu kojim se uređuju blagdani i neradni dani u RH.

**V. NAČIN MJERENJA, OBRAČUNA I PLAĆANJA USLUGE**

**Članak 18.**

1. Cijene komunalne i uslužno komunalne djelatnosti utvrđene su Cjenikom koji donosi Isporučitelj uz prethodnu suglasnost Gradonačelnika Grada Drniša.
2. Cjenik iz st.1.ovog članka objavljuje se na web stranici Isporučitelja <https://www.gradskacistoca-drnis.hr/> .

**Članak 19.**

1. Isporučitelj će Korisnika informirati o cijeni usluge koji će Korisnik platiti na blagajni po izvršenoj usluzi.
2. Korisnik je obvezan cijenu usluge platiti odmah po izvršenoj usluzi a najkasnije u roku od 30 dana od dana ispostavljenog računa.

**Članak 20.**

1. Korisnik usluge ima pravo prigovora na ispostavljeni račun za isporučenu uslugu u roku od 15 dana od dana primitka računa.
2. Prigovor se podnosi u pisanom obliku Isporučitelju usluge i isti mu je dužan odgovoriti na prigovor u roku od 15 dana.
3. Ukoliko Isporučitelj ne podnese prigovor u roku od 15 dana na račun za ispostavljene usluge, smatra se da isti nema primjedbu na račun za izvršenu uslugu te je isti obvezan platiti.

**VI. ZAVRŠNE ODREDBE**

**Članak 21.**

Ovi Opći uvjeti objavljuju se u „Službenom glasniku Grada Drniša“ i na mrežnim stranicama Grada Drniša [www.drnis.hr](http://www.drnis.hr) te na oglasnoj ploči i na mrežnim stranicama Isporučitelja – <https://www.gradskacistoca-drnis.hr/> .

**Članak 22.**

Ovi Opći uvjeti stupaju na snagu osmog dana od dana objave u „Službenom glasniku Grada Drniša.

**Direktor:**

**Marinko Šindilj, struč.spec.oec. v.r**

**OBRAZLOŽENJE**

**Prijedloga Odluke o davanju prethodne suglasnosti na Opće uvjete isporuke**

**komunalne usluge ukopa pokojnika unutar groblja na području Grada Drniša**

Odlukom o upravljanju grobljima („Službeni glasnik Grada Drniša“ br. 10/16) definirano je da su groblja na području Grada Drniša dana na upravljanje GRADSKOJ ČISTOĆI DRNIŠ D.O.O., Stjepana Radića 69, Drniš, OIB:52284012661 a samim time i komunalne usluge ukopa pokojnika unutar groblja na području Grada Drniša.

Odredbama članka 30. Zakona o komunalnom gospodarstvu („Narodne novine“ br. 68/18, 110/18 i 32/20) utvrđeno je da isporučitelj komunalne usluge koji obavlja uslužnu komunalnu djelatnost u svrhu obavljanja te djelatnosti u skladu s Zakonom i propisima donesenim na temelju Zakona te u skladu s posebnim propisima donosi Opće uvjete isporuke komunalne usluge.

Opće uvjete donosi isporučitelj komunalne usluge , uz prethodnu suglasnost predstavničkog tijela jedinice lokalne samouprave.

Prijedlog Općih uvjeta utvrđen je odlukom direktora GRADSKOJ ČISTOĆI DRNIŠ D.O.O., te se sukladno članku 30. Zakona dostavlja Gradskom vijeću Grada Drniša na razmatranje i prethodnu suglasnost.

**PROČELNIK:**

**Šime Cigić, dipl.ing v.r.**